
Beszámoló a Káli-medence  Idősek Otthona
2025. évi feladatellátásáról, tevékenységéről
I.Az ellátottak köre, demográfiai mutatói, szociális, egészségügyi jellemzői, ellátási szükségletei:

Ellátottaink nemek szerinti megoszlása 2025. december 31-én: 2 férfi és 22 nő. 
Az átlagéletkor 82 év. Az intézményben a 90 év feletti lakók száma 4, a 80 év felettiek létszáma: 12 fő.
December 31-én a fekvők létszáma 9 fő.
A 24 órában fekvő, teljes ellátást igénylő  betegek száma konstansan hasonló volt az év során, ebből állandó katéteres 2 fő. Mindkét lábra amputált lábú lakónk 2 fő.

A kiültethető de egész nap kerekesszékhez kötött ellátottaink  száma is jelentős.

Fogyatékossági támogatásban részesülő volt 2024-ban: 2 fő.  

A fentjáró ellátottaink bottal, rollátorral, járókerettel közlekednek. Csak 2 fő nem használ segédeszközt. 

Gondnokság alá tartozó ellátottunk 3 fő.
A demencia miatt fokozott felügyeletet igénylő lakónk az év végén 12 fő. Inkontinencia besorolás szerint, azok száma, akik nem használtak inkontinencia terméket 2025. év végén: 2 fő.
2025. évben  az ellátásból kikerültek száma: 6 fő volt. A megszűnések oka elhalálozás.  Az ellátásból kikerültek átlagéletkora: 87,5 év.  
Felvételt nyert lakók létszáma: 6 fő, ebből soron kívül 3 fő került felvételre. 2025.12.31-én 48  fő várakozott férőhelyre. 
2025-ben  összesen 8644 gondozási napot számolhattunk el. Az új felvételek esetén a 8 napos beköltözési határidőt igyekeztünk tartani. 

Kórházban töltött napok száma az év során: nagyon alacsony, 60  nap volt, ami negyedannyi volt, mint a tavalyi. A távollétek („ szabadság”)  száma pedig ötször több volt  2024-ben: 123 nap .
II. Személyi feltételek:

Szakmai létszám:
Feladatkör 

      
létszám 

         képesítés

Intézményvezető                      1 fő                           felsőfokú, szakvizsgával
Mentálhigiénés szakember:      1 fő
 4 órás

felsőfokú szakirányú               
Szakápoló:                                1 fő
                        középfokú szakirányú
Gondozó:

               5 fő

            5 fő szakképzett,
Kisegítő személyzet 
               2 fő
Megbízási díjasok                     3 fő                        eseti jelleggel

Az intézményünk szakképzettségi aránya idén már 100% volt.
A tavalyi évben nem volt jelentős a fluktuáció. Januárban próbaidő alatt szűnt meg jogviszonya egy munkatársnak, helyére nem azonnal lépett be új kollega, hanem megbízásos jogviszonyban foglalkoztattunk.

Szakápolónk a gyedről visszatérve, márciustól váltotta az előző munkatársat. Az év elejétől megbízási jogviszonnyal foglalkoztatott felső fokú, szakirányú végzettségű kollegánkat szeptembertől főállásban tudjuk alkalmazni szociális munkatársként, aki a mentálhigiénés feladatokat látja el az intézményben 4 órában. 
Júniustól 5 havi időtartamra alkalmaztuk férfi kollegánkat, „szokásos” külföldi munkavállalását megelőzően és október végi távozása után az új munkavállaló is kinevezésre került. 

Nagyon jól együttműködő csapattá váltunk az év közepére-végére.  Ebben az évben nagyon sok folyamatosan fekvő és az önellátásukban jelentősen nehezített állapotú lakónk volt. 

A munkatársak 2025-ben jelentős összegben kaptak cafateria kifizetést és jutalmat. Intézményvezetőként nagyon jó érzés volt.  
Csapatépítő nap kétszer volt; egyszer a kolleganő szakképesítésének megszerzése alkalmából: Zalaszántón voltunk, illetve a Szociális Munka napja alkalmából szabadulószobában, Veszprémben. 
III. Térítési díj
2025. április 1-el  emeletünk a térítési díjon, így 4.700.-ft/nap lett az intézményi térítési díj napi összege. Az év során szinte valamennyien az intézményi térítési díjjal megegyező napi térítési díjat fizették meg a lakók. Az intézményi napi térítési díjat ennél alacsonyabb összegben (jövedelem 80 %-a): 4 főnek kellett fizetni 2025. december 31-én. A térítési díj távollét esetén történő számítása  a jogszabályban foglaltaknak 
megfelelő volt.
IV. Szakmai-adminisztratív feladatellátás 
A kötelező kimutatások vezetése naprakész volt ( gondozási napok száma, gondozási és étkezési napok száma, törzskönyv, térítési díj nyilvántartási törzslap) 
A várakozók és igénybevételi napok, felvételek, törlések, intézményi térítési díj jelentése a KENYSZI-ben megtörtént. A statisztikai adatszolgáltatás megtörtént a KSH Elektra felületén.
Az ellátottak letétben elhelyezett pénzösszege, értéktárgya vezetése letéti nyilvántartási lapon naprakész.  Az év során 23 lakó esetében kezelt letétet az intézmény. 2025-ben 3  hagyatéki eljárást kezdeményezett az intézmény. 
Az új lakók bekerülésénél a nyugdíjon kívüli egyéb jövedelmek átirányításához ( Időskorúak járadéka, Fogyatékossági támogatás) az illetékes kormányhivatalokkal tartottuk a kapcsolatot.  
A jogszabályokban leírt szakmai munka továbbra is folyamatosan biztosított volt.

Az intézmény gyógyszernyilvántartása precíz, alapos és jogszabálynak eleget tesz. 
A gondozási tervek elkészültek.

Szakmai értekezlet 2025. évben 2 alkalommal volt. Lakógyűlés 03.13-án, érdekképviseleti fórum tagjainak a megválasztása pedig 02.25-én volt.
Intézményekkel való együttműködés módja
Nagyon jó munkakapcsolatot ápolunk szakmai partnereinkkel. Az étkezést a Tapolcai Diák és Közétkeztető Kft révén biztosítjuk.  2026. évre ugyanazzal az árral tudtunk számolni, mint az előző években.
Jó munkakapcsolatot ápolunk a település önkormányzatával, a falugondnokával. Köszönjük a rendszeres segítségét Fekete Imrének. A kővágóörsi hivatallal folyamatos a munkakapcsolat, ezen belül is kiemelném Nagy Éva és Kántorné Fülöp Szilvia egész éves szakmai támogatását.
Az intézmény orvosával és asszisztensnőjével folyamatos a kapcsolattartás, így biztosítva a megfelelő egészségügyi ellátást a lakóinknak. Továbbra is számíthattunk Dr. Fekete Éva pszichiáter szakorvossal terápiás segítségére.
Hasonlóképpen jó kapcsolatot ápolunk a környező egészségügyi intézményekkel, házi orvosokkal és szociális intézményekkel, hivatalokkal és szolgáltatókkal.
Cselekvőképességükben korlátozott lakóink miatt nagyon jó az együttműködés és munkakapcsolat a hivatásos gondnokokkal is.
Mentálhigiénés feladatellátás

Az év során mentálhigiénés munkatárs megbízási jogviszonya szeptembertől 4 órás jogviszonyra változott. A tapasztalatok szerint nagyon nagy segítség a munkája. A minden napos foglalkoztatásoknak kiemelkedő a szinten tartó ereje és az egyedi problémákkal való törődés is látható módon, pozitívan kihat a közösségünk mentális állapotára. Az intézményben vidámság, derűs hangulat uralkodik, ami megfizethetetlen.
Programjaink az ellátotti kör mentális és egészségi állapotához igazított volt. Demens lakóink külön odafigyelést kaptak.

Az interaktívabb foglalkozások, amikben részt vettek:
-    mentális tréningek, ( különbségkeresők, logikai fejlesztő játékok stb.)
· bingó játék, szójátékok stb.
· zenés torna, ügyességi játékok
· nyelvi játékok ( betűlánc, barchoba, közmondások értelmezése stb.)

· csoportos játékok, beszélgetések

Év végétől ismét kaptunk segítséget a Tapolcai Egészségfejlesztési iroda által indított Idősen is fiatalon programjától, táncterápia keretében. Nagyon szerették a lakóink. 
A születésnapokat virággal ünnepeljük és verssel. 
Hat hetenként biztosítottuk lakóinknak a pedikűrt, a  fodrászt pedig igényük szerint.
Nagyobb rendezvényeink voltak: 

- Március 7. Nőnap  női lakóinkat férfi lakóink ünnepelték meg verssel, virággal süteménnyel; 
- Húsvét:  sonkát, süteményt vettünk, tojást festettünk, sütit vettünk

- Május 5-én Anyák napi ünnepség verssel, sütivel,
- Október 16. Idősek Napi Ünnepség finom vacsorával, Zsóka néni zongora játékával
- December 22-én a Karácsonyi Ünnepséget a Csobánc népdalkör színesítette, nagyon finom ebéddel, tortával láttuk vendégül a meghívottakat.

- December 23-án, a Badacsonytomaji hittanos társaság adott elő nagyon szép betlehemes játékot.
Az ünnepekre a lakók kérése szerinti finom ebédet és süteményeket ettünk. Karácsonyra elmaradhatatlan volt a kocsonyarendelés is a FÉK-ből
A tudományos háttérirodalom szerint jelentős szerepe van időskorban a mozgásképesség szinten tartásának és fejlesztésének.

2026-ban innovatív céllal több szerepet és időt szeretnék szánni ennek beépítésére az lakóink mindennapjaiba, túl azon, hogy kis tornával megmozgatjuk őket.

Mivel nincs forrás mozgásterapeutára, de a jelentősége hatalmas, mindenképpen erős fókuszt szeretnék erre tenni egyrészt eszközök beszerzésével, másrészt saját magunk képzésével.  

Szakmai ellenőrzés, felülvizsgálatok
2025-ben hatósági ellenőrzés nem volt. Belső ellenőrzés keretében térítési díjak megállapításának szabályszerűségi ellenőrzése történt meg. Hiányosságot nem tártak fel, ellenben javaslatként megállapításra került, hogy a készpénzben befizetett térítési díjak esetén szintén számla vagy nyugta kerüljön kiállításra az átvételi elismervények helyett.

2026-ban ez orvoslásra kerül.

  A jogszabályban elvárt egyéb felülvizsgálatok is rendre megtörténtek: kazán és kémény felülvizsgálata, rovar és kártevő irtás, poroltók felülvizsgálata, sőt a gázóra hitelesítése is.
Megtörtént a munkatársak munka-alkalmassági vizsgálata is ill. az éves tűz és munkavédelmi oktatása , az intézmény  villamosbiztonsági felülvizsgálat is. 

Elvégzett feladatok, javítások, beszerzések 2025-ben.
Ismét nagyon jó évet zártunk abban a tekintetben, hogy az intézmény környezetén, felszereltségén javíthattunk.
Megtörtént az intézményben a helyiségek három negyedének kifestése, ami sokkal szebbé, higiénikusabbá tette az otthont. 

Elkészült a hátsó tárolóhelység felújítása, ami jelentős nehézséget oldott meg a raktározásban. A pelenkák és egyebek tárolása mindig is problémát jelentett, így sokkal kulturáltabb, rendezettebb körülmények között dolgozhatunk. 
Az intézmény udvarába napelemes oszlop került elhelyezésre. Két lakószobában a régi lámpatestek leszakadtak a plafonról, ledpanel lett felszerelve. Az intézmény területéről elszállították a lomot és a sitt anyagot. Beszerzésre került egy új 1100 literes hulladéktároló az év végére, mivel már régóta nem volt elég a magasabb ápolási igényű ellátotti kör miatt. 

Használtan, de nagyon jó állapotban nagyméretű napernyő is beszerzésre került.
Vettünk kisebb konyhai eszközöket, gépeket, a leselejtezett szárítógép helyett újat. Új viaszos vásznak kerültek az asztalokra és a textilbőr székekre székhuzatok kerültek.
Ápolásszakmai tekintetben is történtek beszerzések: pelenkatároló kocsi, Bioptron lámpa, új kerekesszékek, a lakók közvetlen ápolásához szükséges eszközök. 
Vásároltunk 3 gardróbszekrényt lakószobába, fürdőszoba szekrényt, mert tönkrementek, cserélni kellett. Adományozótól 2 ugyanilyen gardróbszekrényt kaptunk. A támogatóink közül sokan a munkájukkal segítettek minket. Az új falvédők fellécezését, a szekrényeink átalakítását a falu asztalosa ingyen készítette. Segítséget kaptunk a település vállalkozójától a bevezető út murvázásában. Az ünnepségeinken a közétkeztető grátisz biztosította a finom ételeket.  Diszeli cukrász hozzátartozója ingyen készített tortát nekünk. 
Szóval, igazán érezhettük a sok segítő szándékot és a támogatást. 
Tervek 2026-ra: 

Az intézményben régóta esedékes a kulturált fürdő- és mellékhelyiségek  kialakítása, figyelemmel a mozgáskorlátozottak szempontjaira. Ebben az évben betervezésre kerül legalább az egyik fürdő felújítása és ott mozgáskorlátozott részleg kialakítása. 

Az intézményben jelenleg 2 férfi lakó van. A működési engedélyezés szerint 10 főnként, nemenként kell biztosítani  illemhelyet. Nagy valószínűséggel, nem változik a nemek aránya, tehát a férfi mosdóval fogjuk kezdeni az év második felében a munkálatokat. Ez is jelentős logisztikát igényel majd, de a mosdók állapota nem teszi lehetővé a várakozást. 

Az év első felében kell megoldani a tavalyi évben kimaradt szobák festését is úgy, hogy annak, az intézmény 35. évfordulója alkalmából megrendezésre kerülő ünnepségre be kell fejeződnie. 
Tervek között szerepel a fűtés karbantartása, mert a nagyon régi szelepeket ki kell cserélni, terveim szerint termosztatikus szelepeket beépíteni. Ezt csak akkor lehet, ha majd a fűtési szezon véget ér. 

Ha marad a költségvetésünkben dologi kiadásra, akkor mindenképpen szeretnék még egy új elektromos ágyat beszerezni, még egy lakói szekrényt kicserélni és a szárogató területünkbe egy nagyobb polcrendszert vásárolni, valamit az intézményvezetői irodában kicserélni az íróasztalt és kisebb bútorokat. 

A lakószobákba a több, mint 30 éves sötétítő függönyöket szeretném kicserélni termo anyagból készült függönyökre. Egyrészt esztétikailag sokat jelentene, másrészt a tavaly kiadott NEAK ajánlása nyomatékosítja, hogy biztosítani kell az épületek, helyiségek védelmét a felmelegedés ellen az időseket ellátó intézményekben.  E tekintetben van tennivaló.

Végül, szeretnék köszönet mondani a Képviselő-testületnek és Polgármester Úrnak az egész éves támogatásért és segítségért!

Mindszentkálla, 2026.01.22.
                                                        Léberné Kis Tóth Dia

